
Zomrel 9. augusta 1929 u rodičov v Liptovskom Mikuláši.

Literárne bol činný nepretržite. Od svojich počiatkov až do smrti uverejňoval básne, novielky a iné literárne útvary v rozličných súčasných časopisoch. (Svojeť, Nový rod, Slovenský denník a i.). Roku 1930 vyšiel v redakcii E. B. Lukáča výber z jeho veršov, nazvaný „Na rozlúčku“, s úvodom Andreja Kostolného, ktorý doplnený o niekoľko básní, zabudnutých a roztratených po časopisoch, tvorí tento jeho „Básnický odkaz“.


Keď sa dnes, dvadsaťpäť rokov po básnikovej smrti, v nových spoločenských pomeroch pozeráme na tvorbu Andreja Guotha, zdá sa nám ako puk, ktorý sa nerozvil v ružu, alebo iskra, ktorá sa nerozhorela v plameň. A predsa táto tvorba znamená určitý svojský tón v našej poézii. Nejedna kniha jeho súčasníka už zanikla v nepretržitom prúde literatúry a zostalo iba meno, názov, ako svedok niekdajších umeleckých snáh a ambícií. Veľká časť Guothovej lyriky je svieža a živá ešte i dnes. Ak by sme chceli hovoriť obrazne, nazvali by sme Guotha huslistom, ktorý bol povolaný hrať v orchestri vášnivú, azda i revolučnú symfóniu života, no nestalo sa tak, a jeho husle hrali tiché, dojemné sólo. Mladé, šťastnejšie pokolenie má možnosť vidieť v týchto veršoch úprimné city človeka, jeho horúcu lásku, túžbu tvoriť, pracovať a žiť. A nie v poslednej miere na kontraste medzi básnikovou tragikou a svojím žitím, plným nadšenia a elánu, poznávať širokú škálu poézie života.

Milan Kraus

